b'\n_START_ARTICLE_\nKomptono sklaida\n_START_PARAGRAPH_\nKomptono sklaida (arba Komptono efektas) \xe2\x80\x93 gama arba rentgeno spinduli\xc5\xb3 energijos suma\xc5\xbe\xc4\x97jimas (bangos ilgio padid\xc4\x97jimas), kai spinduliai praeina pro med\xc5\xbeiag\xc4\x85. Taip pat egzistuoja atvirk\xc5\xa1tin\xc4\x97 Komptono sklaida, kai gama fotonai \xc4\xafgyja papildomos energijos. Pirmasis Komptono efekt\xc4\x85 steb\xc4\x97jo Art\xc5\xabras Komptonas 1923 metais ir v\xc4\x97liau \xc5\xa1\xc4\xaf efekt\xc4\x85 patvirtino Komptono studentas Y. H. Woo. U\xc5\xbe \xc5\xa1\xc4\xaf atradim\xc4\x85 A. Komptonas buvo apdovanotas Nobelio fizikos premija 1927 metais._NEWLINE_\xc5\xa0is efektas yra labai svarbus tod\xc4\x97l, kad parodo, jog \xc5\xa1viesos ne\xc4\xafmanoma apra\xc5\xa1yti vien bangin\xc4\x97mis savyb\xc4\x97mis. Klasikin\xc4\x97je teorijoje naudojama Tomsono sklaida negali paai\xc5\xa1kinti bangos ilgio poky\xc4\x8dio. Norint paai\xc5\xa1kinti bangos ilgio pokyt\xc4\xaf, \xc5\xa1viesai reikia pritaikyti daleli\xc5\xb3 savybes. Komptono eksperimentas \xc4\xaftikino fizikus, kad \xc5\xa1viesa gali elgtis kaip srautas daleli\xc5\xb3, kuri\xc5\xb3 energija yra proporcinga da\xc5\xbeniui._NEWLINE_Elektron\xc5\xb3 ir didel\xc4\x97s energijos foton\xc5\xb3 s\xc4\x85veikos rezultatas \xe2\x80\x93 tamprusis susid\xc5\xabrimas (judesio kiekis nekinta), kai fotonas perduoda dal\xc4\xaf savo energijos elektronui ir pakei\xc4\x8dia savo skriejimo krypt\xc4\xaf.\n_START_SECTION_\nAtvirk\xc5\xa1tinis Komptono efektas\n_START_PARAGRAPH_\nAtvirk\xc5\xa1tinis Komptono efektas (energijos padid\xc4\x97jimas, bangos ilgio suma\xc5\xbe\xc4\x97jimas) yra svarbus astrofizikai. Yra manoma, kad akrecinis diskas, kuris supa juod\xc4\x85j\xc4\x85 skyl\xc4\x99, skleid\xc5\xbeia \xc5\xa1ilumin\xc4\xaf spinduliavimo spektr\xc4\x85. \xc5\xa0io spinduliavimo sukurti ma\xc5\xbeos energijos fotonai vainike esan\xc4\x8di\xc5\xb3 elektron\xc5\xb3 yra i\xc5\xa1sklaidomi \xc4\xaf didesn\xc4\x97s energijos fotonus. Manoma, kad \xc5\xa1is efektas yra laipsnin\xc4\x97s juod\xc5\xb3j\xc5\xb3 skyli\xc5\xb3 rentgeno spektro (energijos 0,2-10 keV srityje) priklausomyb\xc4\x97s prie\xc5\xbeastis._NEWLINE_Komptono atvirk\xc5\xa1tinis efektas taip pat stebimas, kai kosminio fono fotonai praskrieja pro kar\xc5\xa1tas dujas, kuriose skendi galaktik\xc5\xb3 spie\xc4\x8dius. \xc5\xa0ie fotonai i\xc5\xa1sklaidomi \xc4\xaf didesni\xc5\xb3 energij\xc5\xb3 fotonus \xc5\xa1iose dujose. \xc5\xa0is efektas dar pavadintas Siuniajevo ir Zeldovi\xc4\x8diaus efektu.\n_START_SECTION_\nPritaikymai\n_START_PARAGRAPH_\nKomptono sklaida daugiausiai pritaikoma radiobiologijoje, nes \xc5\xa1i sklaida yra tikimiausia rentgeno spinduliams s\xc4\x85veikaujant su gyv\xc5\xb3 b\xc5\xabtybi\xc5\xb3 atom\xc5\xb3 branduoliais. Tai pritaikoma radioterapijoje. Med\xc5\xbeiagos fizikoje Komptono efektas gali b\xc5\xabti panaudotas zonduojant elektron\xc5\xb3 bangin\xc4\x97ms funkcijoms. Taip pat Komptono efektas panaudojamas gama daleliu spektroskopijoje.'